J. Gabriel, poslanec: (2003-06-20):
Z. Martináková, podpredsedníčka NR SR: Vyhlasujem rozpravu k tomuto bodu programu za skončenú. Chce k rozprave zaujať stanovisko pani navrhovateľka? Nech sa páči. M. Beňová, poslankyňa: Ďakujem veľmi pekne, pani predsedajúca. Ctené kolegyne, kolegovia, členovia vlády, pár poznámok k vystúpeniam. K vystúpeniu pána ministra Lipšica a pána podpredsedu vlády pre európsku integráciu, pána Csákyho jedna vec. Opakovane sme ubezpečovaní, že vláda bude dohliadať na to, aby boli plnené, prijímané uznesenia, ktoré už boli prijaté. Prijímajú sa nové uznesenia, ktoré majú byť kontrolou tých uznesení, ktoré boli v minulosti prijaté. Zakladajú sa nové komisie, píšu sa nové správy. Výsledok je však taký, aký je, pred dvoma dňami informácia Európskej komisie: Slovensko bude čerpať štrukturálne fondy pravdepodobne na 40 %. Pravdepodobne. Pôjdem ďalej. Zaznela tu veta, že bolo ľahké napísať do jednotlivých kapitol jednotlivé veci. Neviem, či by s tým súhlasil hlavný vyjednávač Ján Figeľ, keby počul, že bolo jednoduché napísať do jednotlivých kapitol jednotlivé veci. Podľa mňa to vôbec nebolo jednoduché, ten negociačný proces bol veľmi komplikovaný, tí, ktorí ste sa tým zaoberali, to určite dobre viete, každá jedna podmienka sa vyjednávala veľmi ťažko. O to viac ma mrzí, že dnes parlament schvaľuje zákony, ktoré idú nad rámec dohodnutých vecí, minimálne čo sa týka spotrebných daní. Ďalej tu padla otázka od pána podpredsedu vlády, alebo také konštatovanie, že Európska únia nie je len o peniazoch. A o čom bude Slovenská republika v Európskej únii? Nuž, ona bude o tom, čo si my sami pripravíme. My nemôžeme čakať, že Európska únia za nás pripraví, ako bude pôsobiť Slovensko v Európskej únii. Momentálne ten stav našej prípravy na dôstojné členstvo v Európskej únii je, žiaľ, taký, ako odznel od jednotlivých rečníkov v rozprave. Takže toľko k vystúpeniam členov vlády. Ešte raz chcem zdôrazniť, nie je to len opozícia alebo časť opozície, ktorá tvrdí, že Slovensko je najhoršie pripravenou kandidátskou krajinou. Sú to predstavitelia Európskej komisie, ktorí to tvrdili pred tromi týždňami, takže nie pred pol rokom, nie pred mesiacmi, ale pred tromi týždňami, kedy už mali byť napĺňané tie uznesenia, o ktorých tu členovia vlády rozprávali. Ďalej k vystúpeniu pána poslanca Gyurovszkého. Absolútne rešpektujem jeho vystúpenie. Je predsedom... (Hlasy v sále.) Ospravedlňujem sa, prepáčte mi to, pána poslanca Bárdosa. Rešpektujem jeho vystúpenie, je predsedom poslaneckého klubu SMK, je úplne normálne, že SMK sa postaví za svojho člena. Pán poslanec Ondriaš, pán poslanec Brhel, veľmi pekne ďakujem za tú presnú špecifikáciu, ktorej ste sa venovali vo svojich vystúpeniach v rozprave a ktorá sa týkala už konkrétnych ekonomických ukazovateľov, myslím, že to boli veľmi hodnotné informácie. Je mi veľmi ľúto, že poslanci len málo tieto informácie počúvali. Pán poslanec Banáš, ďakujem veľmi pekne aj vám za ocenenie toho, čo tu odznelo z mojej strany. Chcem len upresniť jednu vec. Vy ste povedali, že neprichádzame so žiadnym konkrétnym riešením. Pán poslanec, som opozičnou političkou a sme v politike rovnako dlho. Veľmi dobre viete, ako fungujú vzťahy v politickom systéme. To znamená, že ja nemôžem určovať, ako bude fungovať vláda a aké budú robené rozhodnutia na úrovni vlády. No mojou úlohou a mojou povinnosťou ako poslankyne Národnej rady je kontrolovať, či jednotliví členovia vlády konajú tak, aby to bolo v zmysle verejného záujmu. Takže to môžem urobiť maximálne pre to. Veľmi ma zaujala myšlienka, ktorú ste vyslovili, že možno by bolo výhodné oslobodiť pána Csákyho od témy európskej integrácie. Chcem len povedať, že na rozdiel od pána podpredsedu vlády nemôžeme európskej integrácii vyslovovať dôveru alebo nedôveru, takže v tomto prípade budeme musieť rokovať o pánovi podpredsedovi Csákym. Pán poslanec Blanár, takisto veľmi pekne ďakujem najmä za tie upresnenia, ktoré sa týkali tých aktivít v predreferendovej kampani. A pán poslanec Blanár bol vlastne posledným vystupujúcim. Žiadne iné vystúpenie tu nezaznelo. Ďakujem vám veľmi pekne, dámy a páni, že sme sa navzájom počúvali a snažili sme sa nájsť riešenie. Ďakujem pekne. (Potlesk.) Z. Martináková, podpredsedníčka NR SR: Chce sa ešte k rozprave vyjadriť pán spravodajca? Nie. Pristúpime teda k hlasovaniu. Prosím pána spravodajcu, aby uvádzal hlasovanie.